**Dôvodová správa**

**A. Všeobecná časť**

Navrhovaný zákon reaguje na aktivity Komisie Európskych spoločenstiev voči Slovenskej republike, ktoré sa týkajú nesprávneho prevzatia smernice Rady 2009/41/ES z zo 6. mája 2009 o používaní geneticky modifikovaných mikroorganizmov v uzavretých priestoroch (prepracované znenie), (Ú.v. EÚ L 125, 21.5.2009).

Európska komisia oznámením z 20. mája 2011 č. K(2011) 3370 v rámci konania č. 2007/2341 proti Slovenskej republike upozornila na nedostatočné prevzatie definície geneticky modifikovaného mikroorganizmu.

Obsahom rozporu je formulácia „organizmu“ a „mikroorganizmu“, čím sú ovplyvnené ustanovenia zákona, ktoré preberajú ustanovenia smernice č. 2009/41/ES. Komisia napáda § 26 ods. 5 písm. g) zákona z dôvodu, že obsahuje len slovo organizmus, a preto sa nevzťahuje na mikroorganizmy.

Popri tejto základnej úprave sú v návrhu zákona aj nevyhnutné úpravy, ktorými sa naprávajú zistené nedostatky.

Návrh zákona nemá vplyv na rozpočet verejnej správy, podnikateľské prostredie, nemá sociálne ani environmentálne vplyvy ani vplyvy na informatizáciu spoločnosti.

Navrhovaný zákon je v súlade s Ústavou Slovenskej republiky i s medzinárodnými záväzkami Slovenskej republiky.